b'\n_START_ARTICLE_\nOnkraj pekla so ljudje\n_START_SECTION_\nZgodba\n_START_PARAGRAPH_\nPo koncu druge svetovne vojne pelje vlak zapornike iz nem\xc5\xa1kih delavskih tabori\xc5\xa1\xc4\x8d preko Nizozemske do sanatorija v Parizu. Igor Suban, Slovenec iz Trsta, gre tja po priporo\xc4\x8dilu prijatelja zdravnika, ki mu je odkril senco na plju\xc4\x8dih. V tabori\xc5\xa1\xc4\x8du Suban opravlja delo bolni\xc4\x8darja in skupaj z vedno manj\xc5\xa1o skupino ljudi mrtvece nosi v krematorijske pe\xc4\x8di._NEWLINE_V sanatoriju se zaljubi v \xc5\xa1tiriindvajsetletno Arlette Dubois, s katero do\xc5\xbeivljata trenutke romanti\xc4\x8dne intime in u\xc5\xbeivata v spokoju narave, ki obdaja sanatorij. Zaradi razli\xc4\x8dnih pogledov na svet (Igorjevega so oblikovale predvsem tabori\xc5\xa1\xc4\x8dne krutosti) se ve\xc4\x8dkrat spreta in skoraj obupata nad zvezo. V Igorjevih pismih Arlette in tudi njegovih razmi\xc5\xa1ljanjih odseva psihi\xc4\x8dna uni\xc4\x8denost, kot posledica do\xc5\xbeivetij v tabori\xc5\xa1\xc4\x8du; brez Arlettine pomo\xc4\x8di ni sposoben ljubiti in razumeti sveta zunaj tabori\xc5\xa1\xc4\x8da._NEWLINE_Med bivanjem v sanatoriju se Igor z drugimi povratniki pogovarja o aktualnih politi\xc4\x8dnih dogodkih, ki jih vsak interpretira po svoje. \xc4\x8cas si kraj\xc5\xa1ajo s pripovedovanjem tragi\xc4\x8dnih zgodb, ki so jih do\xc5\xbeiveli. Igor odpotuje v rojstni Trst obiskat mamo, ki \xc4\x8daka na operacijo. Arlette mu obljubi, da ga bo kljub pritiskom dru\xc5\xbeine, naj se poro\xc4\x8di z bogatim sova\xc5\xa1\xc4\x8danom, \xc4\x8dakala in se bo neko\xc4\x8d z njim odpeljala v Trst, ki ji ga Igor tako slikovito in z ljubeznijo opisuje.\n_START_SECTION_\nKritika in literarna zgodovina\n_START_PARAGRAPH_\nCobiss bele\xc5\xbei 37 zapisov o romanu Spopad s pomladjo in sedem zapisov o romanu Onkraj pekla so ljudje. Pahorjevi romani Vila ob jezeru, Onkraj pekla so ljudje in Nekropola so trilogija o tabori\xc5\xa1\xc4\x8dnem \xc5\xbeivljenju. (Helga Glu\xc5\xa1i\xc4\x8d)_NEWLINE_"Boris Pahor prav gotovo ni iz trenutnih nagibov izbral teh Camusovih besed za moto svojega romana. Bolj kakor godbe na kri\xc5\xbei\xc5\xa1\xc4\x8dih so prav ti oznanjali resni\xc4\x8dno odre\xc5\xa1itev. Zakaj ti zavzeti pari, tesno oprijeti in skopi v besedah, so sredi tru\xc5\xa1\xc4\x8da z vsem zmagoslavjem in z vso krivi\xc4\x8dnostjo sre\xc4\x8dnih ljudi potrjevali, da je kuga premagana in da terorja ni ve\xc4\x8d.\xc2\xab\xc2\xa0Camusova prispodoba je jasna, preprosta in tudi nazorna. Ali ni prav intimna sre\xc4\x8da ljudi tisti najbolj prepri\xc4\x8dljivi in obenem tudi elementarni dokaz, da se je \xc4\x8dlovek v resnici moralno odre\xc5\xa1il, ko je premagal nasilje? \xc5\xbdal pa se je v novem Pahorjevem romanu ta zamisel, ki je vsekakor vredna literarne obdelave, izrazila le kot dober avtorjev namen; kajti z romanom Onkraj pekla so ljudje pisatelj ni uspel potrditi poeti\xc4\x8dne in moralne vrednosti Camusove prispodobe. Posku\xc5\xa1al se je sicer pribli\xc5\xbeati njenemu jedru, vendar pa se njegova pripoved zaradi nejasnega idejnega tkiva nikakor ni mogla iztrgati iz togih okvirov nerazgibane in sentimentalne ilustrativnosti." (Bojan \xc5\xa0tih)_NEWLINE_"Idejo, ki je nedvoumno postavljena, saj je pisatej nanjo opozoril celo v motu, preveva humana in napredna miselnost in je vredna najve\xc4\x8djega truda in najvrednej\xc5\xa1ega peresa." (Pavel Pertot)_NEWLINE_"Suban zagovarja pravico do svobodnega odlo\xc4\x8danja za vsakega posameznika, posameznik je pred skupnostjo, \xc4\x8dlovek pred \xc4\x8dlove\xc5\xa1tvom in "\xc4\x8de posamezniki niso zadovoljni, je tudi \xc4\x8dlove\xc5\xa1tvo nesre\xc4\x8dno"" (Mateja Rebec)_NEWLINE_"Roman Onkraj pekla so ljudje temelji na ideji o \xc4\x8dlovekovem intimnem boju s preteklostjo, ki mu je kot \xc5\xbeivljenjsko izkustvo vsilila deformirano podobo sveta. Osnovni polo\xc5\xbeaj romana spominja na Vilo ob jezeru, le da je izpeljava problema tod konsekventnej\xc5\xa1a, realizacija obeh protagonistov pa psiholo\xc5\xa1ko precej bolj popolna." (Slovenska knji\xc5\xbeevnost 1945-1965)_NEWLINE_"\xc5\xbdivljenjska volja in mo\xc4\x8d se mu \xc5\xa1ele vra\xc4\x8data, pogovori s sestro Arlette, s to svojsko lepo Vido, mu le polagoma spodrivajo "spa\xc4\x8dene obraze" iz tabori\xc5\xa1\xc4\x8da." (Jane\xc5\xbe. 1997: 199)_NEWLINE_"Ob izdaji romana pod novim naslovom pisatelj pojasnjuje razloge za spremembo: romanu je vrnil prvotni naslov, kot ga je ta imel takoj po nastanku besedila." (Glu\xc5\xa1i\xc4\x8d. 2002: 73)'